睡
作者：王禹偁
朝代：宋

paragraphs: 此境一何醇，熙熙別得春。
有聲皆俗格，無夢是天真。
壁上登山屐，床頭漉酒巾。
輕輕龜喘息，苒苒蝶精神。
滯寂通禪理，無何等道人。
曲肱高勝枕，藉草軟于茵。
吟苦魂初瞑，盃酣味更珍。
覺知身是幻，靜與死爲鄰。
酷恨巢簷燕，生憎欵戶賓。
功成歸展轉，先兆自嚬呻。
不入榮名客，還宜放逐臣。
東窗一丈日，且作自由身。